b'\n_START_ARTICLE_\nAdvokatas\n_START_PARAGRAPH_\nAdvok\xc3\xa3tas (lot. advocatus\xc2\xa0\xe2\x80\x93 \xe2\x80\x9epa\xc5\xa1auktasis\xe2\x80\x9c, nuo ad- (\xe2\x80\x9eprie, link\xe2\x80\x9c) + voc\xc5\x8d (\xe2\x80\x9e\xc5\xa1aukiu, pakvie\xc4\x8diu\xe2\x80\x9c))\xc2\xa0\xe2\x80\x93 privatus asmuo; profesionalus teisininkas, teikiantis \xc4\xafvairias teismines ir neteismines teisines paslaugas (pvz., konsultacijas), \xc4\xafgaliojamas veikti klient\xc5\xb3 vardu (t. y. atstovauti), ginti j\xc5\xb3 interesus teisme, taip pat kitose institucijose, \xc4\xafstaigose bei organizacijose, santykiuose su kitais fiziniais ir juridiniais asmenimis (pvz., sprend\xc5\xbeiant gin\xc4\x8dus, dalyvaujant derybose, kituose dalykiniuose procesuose, pvz., vie\xc5\xa1\xc5\xb3j\xc5\xb3 pirkim\xc5\xb3 konkursuose). Advokatas pataria d\xc4\x97l problem\xc5\xb3 sprendimo nesikreipiant arba kreipiantis \xc4\xaf teism\xc4\x85, kit\xc4\x85 gin\xc4\x8d\xc5\xb3 sprendimo institucij\xc4\x85 (pvz., gin\xc4\x8d\xc5\xb3 komisij\xc4\x85): rekomenduoja tam tinkamas teisines priemones veikiant prie\xc5\xa1 kit\xc4\x85 \xc5\xa1al\xc4\xaf (asmen\xc4\xaf, organizacij\xc4\x85), klient\xc5\xb3 vardu teikia dokumentus, parai\xc5\xa1kas, kitaip tvarko klient\xc5\xb3 reikalus j\xc5\xb3 vardu santykiuose su prie\xc5\xa1inga \xc5\xa1alimi (pvz., atsakovu ar ie\xc5\xa1kovu, darbdaviu ar darbuotoju), kitu asmeniu (verslo bei kitos bendros veiklos partneriu, esamu arba b\xc5\xabsimu kontrahentu, skolininku arba kreditoriumi etc.). Teis\xc4\x97s srityje advokato veikla yra pana\xc5\xa1i \xc4\xaf juriskonsulto (juristo) veikl\xc4\x85 (\xc5\xa1is tvarko konkre\xc4\x8dios organizacijos teisinius klausimus, jai atstovauja). Kaip patar\xc4\x97jas dalykiniais klausimais veikia analogi\xc5\xa1kai kaip ir licencijuotas (arba laisvai samdomas) teisininkas, patentinis patik\xc4\x97tinis ar mokes\xc4\x8di\xc5\xb3 konsultantas._NEWLINE_Advokato profesija teis\xc4\x97s srityje yra viena i\xc5\xa1 populiariausi\xc5\xb3 (pvz., Vokietijoje yra net 155 000 advokat\xc5\xb3). Tai privataus sektoriaus profesija. Lietuvoje advokato veikla n\xc4\x97ra laikoma komercine \xc5\xabkine. Profesijos analogija vie\xc5\xa1ajame sektoriuje\xc2\xa0\xe2\x80\x93 prokuroras (dar kitaip vadinamas \xe2\x80\x9evalstyb\xc4\x97s advokatu\xe2\x80\x9c, gyn\xc4\x97ju ar atstovu), ginantis vie\xc5\xa1\xc4\x85j\xc4\xaf interes\xc4\x85 ir atstovaujantis valstybei, visuomen\xc4\x97s interesams. \xc5\xa0iuo atveju prokuroras yra pareig\xc5\xabnas arba valstyb\xc4\x97s tarnautojas. Jo veikl\xc4\x85 reguliuoja vie\xc5\xa1oji teis\xc4\x97. Advokato\xc2\xa0\xe2\x80\x93 privatin\xc4\x97 bei profesin\xc4\x97s veiklos teis\xc4\x97._NEWLINE_Advokato vardas (titulas) yra saugomas valstyb\xc4\x97s (kaip ir teis\xc4\x97jo, prokuroro, notaro ar antstolio). Suteikiamas tik nustatyta tvarka, \xc4\xafgijus teisin\xc4\xaf i\xc5\xa1silavinim\xc4\x85 bei atitinkant reikiam\xc4\x85 kvalifikacij\xc4\x85. Advokato profesija yra reguliuojama valstyb\xc4\x97s teis\xc4\x97s aktais. Advokat\xc5\xb3 skai\xc4\x8dius paprastai yra neribojamas.\n_START_SECTION_\nPripa\xc5\xbeinimas advokatu\n_START_PARAGRAPH_\nLietuvoje asmuo, siekiantis tapti advokatu, turi b\xc5\xabti Lietuvos Respublikos arba Europos S\xc4\x85jungos valstyb\xc4\x97s nar\xc4\x97s pilietis, tur\xc4\x97ti teis\xc4\x97s bakalauro arba teis\xc4\x97s magistro, arba teisininko profesin\xc4\xaf kvalifikacin\xc4\xaf laipsn\xc4\xaf (vienpakop\xc4\xaf teisin\xc4\xaf universitetin\xc4\xaf i\xc5\xa1silavinim\xc4\x85). Taip pat jis turi tur\xc4\x97ti ne ma\xc5\xbeesn\xc4\xaf kaip 5 met\xc5\xb3 teisinio darbo (nuo kvalifikacinio laipsnio \xc4\xafgijimo) sta\xc5\xbe\xc4\x85 arba atlikti ne trumpesn\xc4\x99 kaip 2 met\xc5\xb3 advokato pad\xc4\x97j\xc4\x97jo praktik\xc4\x85, b\xc5\xabti nepriekai\xc5\xa1tingos reputacijos, mok\xc4\x97ti valstybin\xc4\x99 (lietuvi\xc5\xb3) kalb\xc4\x85, netur\xc4\x97ti sveikatos sutrikim\xc5\xb3, d\xc4\x97l kuri\xc5\xb3 negal\xc4\x97t\xc5\xb3 atlikti advokato pareig\xc5\xb3. Be to, b\xc5\xabtina i\xc5\xa1laikyti advokato kvalifikacin\xc4\xaf egzamin\xc4\x85, nebent asmuo turi ne ma\xc5\xbeesn\xc4\xaf kaip 7 met\xc5\xb3 teis\xc4\x97jo sta\xc5\xbe\xc4\x85 arba yra teis\xc4\x97s krypties socialini\xc5\xb3 moksl\xc5\xb3 daktaras ar habilituotas daktaras._NEWLINE_Vokietijoje yra reikalinga vadinamoji teisin\xc4\x97 kvalifikacija eiti teis\xc4\x97jo pareigas (vok. Bef\xc3\xa4higung zum Richteramt). J\xc4\x85 turi \xc4\xafgyti ne tik b\xc5\xabsimasis advokatas, bet ir prokuroras, teis\xc4\x97jas bei notaras. Tokia kvalifikacija \xc4\xafgyjama baigus universitetines teis\xc4\x97s studijas (ne ma\xc5\xbeiau kaip 2 metai, paprastai 4-5\xc2\xa0m.) ir i\xc5\xa1laikius pirm\xc4\x85j\xc4\xaf valstybin\xc4\xaf teis\xc4\x97s egzamin\xc4\x85 bei atlikus speciali\xc4\x85 teis\xc4\x97s praktik\xc4\x85 (Teis\xc4\x97s referendariatas), o po jos\xc2\xa0\xe2\x80\x93 i\xc5\xa1laikius antr\xc4\x85j\xc4\xaf valstybin\xc4\xaf teis\xc4\x97s egzamin\xc4\x85.\n_START_SECTION_\nVeikla\n_START_PARAGRAPH_\nAdvokato teisin\xc4\x97s paslaugos gali b\xc5\xabti teis\xc4\x97s konsultacijos (patarimai teis\xc4\x97s klausimais), teisin\xc4\x99 reik\xc5\xa1m\xc4\x99 turin\xc4\x8di\xc5\xb3 dokument\xc5\xb3 rengimas, atstovavimas teis\xc4\x97s klausimais, (teisin\xc4\x97) gynyba bei atstovavimas byl\xc5\xb3 procese. \xc5\xa0iuo atveju advokato vaidmuo \xc4\xafgyja ypating\xc4\x85 reik\xc5\xa1m\xc4\x99, kadangi kiekvienas asmuo \xc4\xafstatym\xc5\xb3 nustatyta tvarka turi teis\xc4\x99 pasirinkti advokat\xc4\x85, kuris patart\xc5\xb3, jam atstovaut\xc5\xb3 ar gint\xc5\xb3 jo interesus._NEWLINE_Advokatas atitinkamus teisinius veiksmus gali atlikti tiek u\xc5\xbe atlyginim\xc4\x85, tiek ir neatlygintinai._NEWLINE_Lietuvoje advokatas turi teis\xc4\x99 u\xc5\xbe atlyginim\xc4\x85 teikti bankroto, restrukt\xc5\xabrizavimo, turto ir palikimo administratoriaus, lobisto, likvidatoriaus, kuratoriaus, testamento vykdytojo, turto patik\xc4\x97tinio, patentinio patik\xc4\x97tinio paslaugas, b\xc5\xabti arbitru, tarpininku, taikintoju ar teis\xc4\x97s ekspertu, kai sprend\xc5\xbeiami komerciniai gin\xc4\x8dai. Advokatas gali b\xc5\xabti juridinio asmens valdymo ar prie\xc5\xbei\xc5\xabros organo nariu (pvz., valdybos ar steb\xc4\x97toj\xc5\xb3 tarybos nariu), ta\xc4\x8diau u\xc5\xbe tai negali gauti jokio atlyginimo, i\xc5\xa1skyrus tantjemas. Teis\xc4\x99 teikti \xc5\xa1ioje dalyje i\xc5\xa1vardytas paslaugas advokatas \xc4\xafgyja ir \xc5\xa1i\xc5\xb3 paslaug\xc5\xb3 teikimas kontroliuojamas teis\xc4\x97s akt\xc5\xb3, reglamentuojan\xc4\x8di\xc5\xb3 \xc5\xa1i\xc5\xb3 paslaug\xc5\xb3 teikim\xc4\x85, nustatyta tvarka.\n_START_SECTION_\nBaristeriai ir solisitorai\n_START_PARAGRAPH_\nBaristeris\xc2\xa0\xe2\x80\x93 advokatas bendrosios teis\xc4\x97s (angl. Common Law) teisin\xc4\x97se sistemose (Anglija ir Velsas, kitose Commonwealth \xc5\xa1alyse), atstovaujantis teisme bei ra\xc5\xa1antis procesinius ir kitus teismui svarbius dokumentus. Solisitorius, prie\xc5\xa1ingai, teisme paprastai neatstovauja (nebent \xc5\xbeemesn\xc4\x97s instancijos), kontaktuoja su klientu, jam teisi\xc5\xa1kai pataria. Baristeriui yra leid\xc5\xbeiama \xe2\x80\x9eginti teisme\xe2\x80\x9c. Tai rei\xc5\xa1kia, kad vienos i\xc5\xa1 keturi\xc5\xb3 advokatus rengian\xc4\x8di\xc5\xb3 teisini\xc5\xb3 korporacij\xc5\xb3\xc2\xa0\xe2\x80\x93 angl. Inns of Court, jas sudaro Vidurinis Templis (Middle Temple), Vidinis Templis (Inner Temple), Gr\xc4\x97jaus namai (Gray\xe2\x80\x99s Inn) ir Linkolno namai (Lincoln\xe2\x80\x99s Inn)\xc2\xa0\xe2\x80\x93 \xe2\x80\x9eseni\xc5\xabnai\xe2\x80\x9c j\xc4\xaf kvie\xc4\x8dia \xc4\xaf advokat\xc5\xabr\xc4\x85 ir suteikia teis\xc4\x99 dalyvauti teisme bei ginti byloje klient\xc4\x85._NEWLINE_Baristeriai yra beveik tas pats, kas solisitoriai tuo po\xc5\xbei\xc5\xabriu, kad jie gali specializuotis labai pla\xc4\x8dioje srityje. Baristeriai yra individualiai dirbantys, teisiniais klausimais patariantys specialistai ir \xe2\x80\x9eteism\xc5\xb3 sali\xc5\xb3\xe2\x80\x9c advokatai. Jie dirba savaranki\xc5\xa1kai arba grup\xc4\x97mis biuruose, vadinamuose (advokat\xc5\xb3) kontoromis, kur jie \xc5\xbeinomi kaip kontor\xc5\xb3 \xe2\x80\x9enuomininkai\xe2\x80\x9c. I\xc5\xa1 kiekvieno nuomininko reikalaujama prisid\xc4\x97ti padengiant kontoros i\xc5\xa1laidas. Kiekviena kontor\xc5\xb3 grup\xc4\x97 turi patyrus\xc4\xaf vadov\xc4\x85 barister\xc4\xaf, kuris vadovauja nuominink\xc5\xb3 veiklai. Kiekvienas baristeris yra nepriklausomas nuo kit\xc5\xb3 nuominink\xc5\xb3, ta\xc4\x8diau reikalaujama, kad jis sudaryt\xc5\xb3 ir savo atskir\xc4\x85 klient\xc5\xb3 baz\xc4\x99. Baristeriai daugiausia yra mokomi advokat\xc5\xabros, kitaip tariant, jie mokomi atstovauti savo klientams auk\xc5\xa1tesniuosiuose teismuose. Ta\xc4\x8diau advokat\xc5\xabra n\xc4\x97ra vienintel\xc4\x97 baristeri\xc5\xb3 veikla. I\xc5\xa1 tikr\xc5\xb3j\xc5\xb3 j\xc5\xb3 atsakomyb\xc4\x97 yra labai nevienoda ir priklauso nuo teis\xc4\x97s srities, kurioje jie specializuojasi. Taigi, kai jie n\xc4\x97ra baristeriai teismuose, pana\xc5\xa1iai kaip solisitoriai, jie daug laiko skiria klientams konsultuoti ir byloms tirti, taip pat tyrimams atlikti ir \xc5\xbeinioms pasirinktoje srityje atnaujinti. \xc5\xa0iandieninis baristeri\xc5\xb3 vaidmuo vis labiau tampa pana\xc5\xa1us \xc4\xaf kurios nors srities eksperto. Baristeriai turi specialisto \xc5\xbeini\xc5\xb3 ir profesin\xc4\x97s patirties vienoje teis\xc4\x97s srityje, tod\xc4\x97l jie da\xc5\xbenai yra kvie\xc4\x8diami patarti solisitoriams ir sud\xc4\x97tingose bylose pateikti eksperto i\xc5\xa1vad\xc4\x85 (ES inf.).\n_START_SECTION_\nAdvokat\xc4\x97s\n_START_PARAGRAPH_\nMoter\xc5\xb3 advoka\xc4\x8di\xc5\xb3 \xc4\xafvairiose \xc5\xa1alyse paprastai yra ma\xc5\xbeiau nei vyr\xc5\xb3. Pavyzd\xc5\xbeiui, Vokietijoje jos sudaro vos 30\xc2\xa0% (1973\xc2\xa0m.\xc2\xa0\xe2\x80\x93 5\xc2\xa0%, 1983\xc2\xa0m.\xc2\xa0\xe2\x80\x93 10\xc2\xa0%, 1987\xc2\xa0m.\xc2\xa0\xe2\x80\x93 13\xc2\xa0% ir 1997\xc2\xa0m.\xc2\xa0\xe2\x80\x93 21\xc2\xa0%).\n_START_SECTION_\nOrganizacijos\n_START_PARAGRAPH_\nProfesin\xc4\x97s, pagal naryst\xc4\x99\xc2\xa0\xe2\x80\x93 privalomos organizacijos daugelyje valstybi\xc5\xb3 yra Advokat\xc5\xb3 r\xc5\xabmai. Jie gali b\xc5\xabti regioniniai ir nacionaliniai. Regioniniai veikia federalini\xc5\xb3 valstybi\xc5\xb3 federaciniuose subjektuose, nacionaliniai\xc2\xa0\xe2\x80\x93 visos valstyb\xc4\x97s mastu (vienija advokatus ir (ar) advokat\xc5\xb3 organizacijas, pvz., r\xc5\xabmus)._NEWLINE_Tarptautin\xc4\x97s organizacijos vienija \xc4\xafvairiose valstyb\xc4\x97se veikian\xc4\x8dius advokatus arba tam tikrose tarptautin\xc4\x97se teismin\xc4\x97se institucijose dirban\xc4\x8dius advokatus (pvz., Tarptautinio Teisingumo Teismo advokat\xc5\xb3 s\xc4\x85junga\xc2\xa0\xe2\x80\x93 Tarptautinio Teisingumo Teismo).'